Flugstarfsemi getur skapað hljóðmengun og við erum meðvituð um að reyna að lágmarka hana eins og kostur er og upplýsa nærsamfélagið um hljóðvistina í kringum Keflavíkurflugvöll . Þess vegna höfum við sett upp hljóðstigsvöktunarkerfi á flugvellinum . Settir voru upp 3 fastir hljóðmælar og eru þeir staðsettir ofan við Eyjabyggð í Keflavík , á dælustöð HS Veita , við Grænásveg 14 og við Háaleitisskóla . Auk þessara 3 mæla var keyptur færanlegur mælir þannig að hægt sé að mæla á öðrum stöðum t.d. ef ábendingar berast frá ákveðnum svæðum í bænum eða í bæjarfélögum sem eru fjær flugvellinum en Reykjanesbær . Hljóðmælingarnar eru opnar almenningi hér á síðunni og þannig munu íbúar betur geta fylgst með hljóðstigi frá flugumferð og gert betur grein fyrir því í ábendingum hvaða flug skapa ónæði . Upplýsingar eru ekki afhentar þriðja aðila .